Bodil Kornbek (KRF), 2002-11-07:
I bemærkningerne til dette lovforslag står der, at på grund af konkurrenceforvridning i forhold til folkeoplysningen vil man nu indføre større deltagerbetaling.
Sådan er et af argumenterne, men det holder altså ikke.
Der er jo ingen sammenligning mulig med aftenskoler og fritidsundervisning, VUC er jo en uddannelsesinstitution.
Her bliver der givet adgang til hf, som dermed igen kan give adgang til videregående uddannelser.
VUC tilbyder grunduddannelser, som kursisterne ikke har haft mulighed for at tilegne sig, men som er en nødvendighed for at kunne deltage i de øvrige uddannelses- og efteruddannelsestilbud.
Det vil sige, at VUC ikke bare er en fornøjelse, men faktisk en nødvendighed.
Det er korrekt, som det også tidligere er blevet sagt, at der er nogle kursister på VUC, som mere ønsker at dygtiggøre sig for deres fornøjelses skyld.
I Kristeligt Folkeparti mener vi ikke, at VUC-undervisningen skal bruges som en slags fritidsaktivitet, det har vi folkeoplysningen til.
Men det er nu også vigtigt at kunne forholde sig til problemets størrelse og, hvis man ser det som et meget stort problem, løse det dér, hvor det nu engang er, og ikke ramme hele uddannelsesområdet VUC.
Set ud fra en uddannelsespolitisk vinkel er forslaget intet mindre end en katastrofe, og jeg mener ikke, at der er sammenhæng mellem de ord, regeringen gerne bryster sig af, og så det, der rent praktisk sker her.
Der bør efter Kristeligt Folkepartis holdning være mulighed for, at alle kan få en kompetencegivende uddannelse, fordi det ikke kun er til gavn for den enkelte, men også for samfundet.
VUC har forskellige ansigter, som nogle har været inde på.
Der er nogle, som ønsker at tage en avu-uddannelse, nemlig dem, som ikke har fået folkeskolens afgangsprøve.
Der er dem, som i en moden alder søger VUC for at opkvalificere sig til arbejdsmarkedet, fordi de har brug for det, og så er der de 20-30-årige, der ønsker en kompetencegivende uddannelse med henblik på at videreuddanne sig, fordi de ikke tidligere har haft mulighed for at tage en uddannelse på grund af af nogle omstændigheder, jeg ikke kender, eller måske ikke har haft lyst til at gå på et almindeligt gymnasium eller et hf-center, men i stedet vælger at gennemføre hf på VUC, fordi de måske finder studiemiljøet mere passende.
Vi stiller os i Kristeligt Folkeparti uforstående over for, at de helt unge kan få en gratis uddannelse i deres eget miljø, mens de, der er 3-4 år ældre, nu skal betale.
At uddanne sig skal være en reel mulighed og må ikke hindres på grund af ens økonomiske formåen, og det princip bliver der slækket gevaldigt på med forslaget her.
Der står på forslagets side 4, anden spalte: »Samtidig foreslås det, at deltagerbetaling for fire basale avu-fag fastsættes til 100 kr. pr. fag, således at helt basale uddannelsesforudsætninger stadig kan erhverves af alle uanset økonomisk formåen.« Jeg synes, det er interessant, for hvis regeringen fremhæver, at fire helt basale fag på folkeskoleniveau stadig kan gennemføres uden skelen til økonomisk formåen, må det jo betyde, at erhvervelse af alle andre kundskaber, herunder kompetencegivende hf, bliver afhængig af pengepungens tykkelse, hvis dette forslag vedtages, og det er imod al sund uddannelsespolitik.
Vedtages dette forslag, kan amterne fastsætte en deltagerbetaling på op til 900 kr.
Vi ved jo alle sammen, at amterne er ganske trængt, bl.a. på grund af skattestoppet, så jeg tør roligt sige, at de selvfølgelig vil udnytte loftet på de 900 kr.
Det ville næsten være naivt, hvis man mente noget andet.
Det vil sige, at som udgangspunkt skal de studerende
altså af med store beløb.
Det mener vi i Kristeligt Folkeparti at der ikke er råd til, men regeringen har åbenbart en anden mening.
Resultatet af dette forslag er, at uddannelsessøgende uden mulighed for at kunne yde denne deltagerbetaling heller ikke får mulighed for at få den start på uddannelsesområdet, som de egentlig ønsker sig, og som vi også som samfund har brug for at de får.
Derudover er der også en regional vinkel, som vi også har hørt lidt om i dag.
Dette forslag kan vi på ingen måde støtte!